REGULAMENTUL (CE) NR. 127/2008 AL COMISIEI
din 13 februarie 2008
de înregistrare a unei denumiri în registrul denumirilor de origine protejate și al indicațiilor geografice protejate [Oscypek (DOP)]
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 7 alineatul (5) al doilea paragraf,
întrucât:
(1)
În conformitate cu articolul 6 alineatul (2) și în aplicarea articolului 17 alineatul (2) din Regulamentul (CE) nr. 510/2006, cererea Poloniei de înregistrare a denumirii „Oscypek” a fost publicată în Jurnalul Oficial al Uniunii Europene (2).
(2)
Slovacia și-a exprimat opoziția cu privire la această cerere de înregistrare în conformitate cu articolul 7 alineatul (1) din Regulamentul (CE) nr. 510/2006, făcând trimitere la motivele de opoziție menționate la articolul 7 alineatul (3) literele (a), (b) și (c) din regulamentul în cauză. În speță, Slovacia a indicat în declarația sa de opoziție că înregistrarea denumirii „Oscypek” ar prejudicia denumirea „Slovenský oštiepok”, pentru care Slovenia solicitase Comisiei înregistrarea ca indicație geografică protejată (3).
(3)
Prin scrisoarea din data de 30 mai 2007, Comisia a invitat statele membre în cauză să procedeze la o consultare reciprocă în consecință.
(4)
Polonia și Slovacia au încheiat un acord, care a fost notificat Comisiei printr-o scrisoare, primită la 28 iunie 2007.
(5)
În virtutea acestui acord, Polonia și Slovacia recunosc în special că denumirile „Oscypek” și „Slovenský oštiepok” se referă în prezent la brânzeturi produse în mod diferit, deși au o origine istorică și tradiție comune. Conform Poloniei și Slovaciei, diferențele substanțiale dintre cele două brânzeturi, în ceea ce privește materiile prime utilizate, metoda de producție și proprietățile fizice, chimice și organoleptice, nu ar trebui să genereze confuzie în rândul consumatorilor. Polonia și Slovacia convin asupra legitimității simultane a denumirilor „Oscypek” și „Slovenský oštiepok”, Polonia subliniind, de asemenea, că înregistrarea „Oscypek” ca denumire de origine protejată nu va prejudicia dreptul producătorilor slovaci de a utiliza denumirea „oštiepok”, ca atare sau însoțită de alți termeni.
(6)
Acordul intervenit între părțile interesate nu necesită o modificare a elementelor publicate în temeiul articolului 6 alineatul (2) din Regulamentul (CE) nr. 510/2006. Prin urmare, denumirea „Oscypek” trebuie să fie înregistrată în conformitate cu articolul 7 alineatul (4) din regulamentul menționat,
ADOPTĂ PREZENTUL REGULAMENT:
Articolul 1
Se înregistrează denumirea din anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 februarie 2008.